7.2.2923

**החלטת ועדת האתיקה הפנימית (19.7.2023)**

**1. ראיונות ו/או השתתפות מורשעים או מי שתלויים נגדם כתבי אישום באופן קבוע בשידורים בתפקידי מגיבים, פרשנים ובעלי פינות**

1. **תמונת המצב בתאגיד**
2. בעקבות שידור ריאיון במהדורת חדשות הערב עם אביעד משה, שהורשע בניסיון רצח רעייתו שירה איסקוב ובפציעתה החמורה, קבעה ועדת האתיקה הפנימית בישיבתה מיום 14.1.2021 שמדובר בכשל ערכי. הוועדה אימצה את מסקנות חטיבת החדשות והציגה שורה של המלצות לדרג הניהולי, כמפורט להלן:
* ראיונות עם חשודים, נאשמים או מורשעים בעבירות אלימות חמורות יהיו **חריגים ונדירים.**
* ככל שעיתונאי בתאגיד יחשוב שיש **עניין ציבורי** בראיון מעין זה, עליו להציג את הנושא בפני מנהל החטיבה וסגניתו, בפני עורך המהדורה והמגיש, ובמסגרת זו יוצגו הנימוקים לשידור אל מול הנזקים האפשריים בנפגעי העבירות ובכלל הציבור. אם יוחלט שיש מקום לקיים ראיון, תוצג הכתבה בפני פורום בכיר שחברים בו ראשי מערכת החדשות. לאחר מתן האישורים ניתן יהיה לשדר את הריאיון.
* חברי ועדת האתיקה הפנימית סבורים, כי הליך שבו קיימות נקודות בקרה לפני השידור, יאפשר מניעת כשלים מעין אלו בעתיד.
1. **החלטת ועדת האתיקה הפנימית (19.7.2023) שנדונה בוועדת האתיקה של מועצת התאגיד (4.2.2024)**
2. לדעת כל חברי ועדת האתיקה הפנימית (בישיבתה ביום 19.7.2023), יש להחיל את המסקנות העקרוניות שפורטו לעיל, שיחד עם אמות מידה נוספות המוצעות להלן יהוו בסיס לקבלת החלטות בנושא זה של ראיונות ו/או השתתפות מורשעים או מי שתלויים נגדם כתבי אישום באופן קבוע בשידורים בתפקידי מגיבים, פרשנים ובעלי פינות.
3. עמדת זו נסמכת, כאמור, על החלטת ועדת האתיקה הפנימית מיום 14.1.2021, הרואה בראיונות עם חשודים, נאשמים או מורשעים בעבירות אלימות חמורות **כחריגים ונדירים**, קל וחומר ככל שמדובר בהשתתפות בשידורים של מורשעים, או במי שתלויים נגדם כתבי אישום, בתפקידי מגיבים (פאנליסטים), פרשנים או בעלי פינות.
4. המבחן המהותי המנחה הינו קיומו של **עניין ציבורי** בראיון או בהשתתפות בפאנל.
5. **כל מקרה ייבחן לגופו ולעומקו** – כולל ההקשר שבו הוא נערך - על-ידי גורמי הניהול הבכירים בחטיבת החדשות וההחלטה תהיה נתונה בידיהם.
6. יופעלו **נקודות בקרה ופיקוח, תוך מתן שיקול דעת מקצועי ומוסרי מוגבר**, המתבסס על אחריות ציבורית, זהירות ורגישות, ובעיקר מתוך **התחשבות בקורבנות עצמם ומניעת פגיעה נוספת בהם,** כמו-גם התחשבות בקהל הצופים והמאזינים.
7. בכל מצב, אין לאפשר לאותם גורמים **לנצל לרעה** של הבמה התקשורתית כדי להתגאות במעשיהם הפליליים ובעברם המפוקפק, ולמנוע מהם הבעת תמיכה כלשהי במעשיהם הפליליים. אם יעשו זאת, יש למנוע זאת מהם או להפסיק את השתתפותם בשידור.
8. בתהליך קבלת ההחלטות בעניין זה תידרש **אבחנה בין סוגים שונים של עבירות ומידת חומרתן,** בעיקר בין אלימות קשה לצווארון לבן.
9. מעל לכל, חופש הביטוי הינו כלל יסוד במדינת ישראל ויש לקיימו כל עוד הוא אינו פוגעני, מבזה או משפיל.
10. החלטה זו של ועדת האתיקה הפנימית נדונה בוועדת האתיקה של מועצת התאגיד ביום 4.2.2024.

**ועדת האתיקה הפנימית:**

ד"ר אורי פז (יו"ר), אילאיל שחר, טל קרמר, לי-אור אברבך, פרופ' טרי שרויאר וד"ר נעמי פרל. רכזת הוועדה – מיכל רחמימי